**Erfaringsrapport: Gavlprojekt 2016/17**

**Projekt**

At få et maleri af kunstner Martin Bigum på den store grå gavl i gården. Vi erfarer undervejs, at gavlmalerier generelt ikke er nye værker, men eksisterende værker som er projiceret op.

*April 2016*

Uformelt møde no. 1 mellem Peter Wissing Sørensen, Martin Bigum og GAHK (repræsenteret ved Pernille Hovgaard og Sara Eichel-Illum). Peter er partner i galleriet Edition Copenhagen, og han formidlede kontakten til Martin Bigum. Mødets formål var at introducere Bigum til kollegiet og vores tanker om projektet.

*Juli 2016*

* Uformelt møde no. 2 mellem Peter Wissing Sørensen, Martin Bigum og GAHK. Bigum fremlægger her to motiver (Splitvision samt In Arcadia Ego), som han synes, er oplagte til gavlen.
* På fællesmødet den 28. juli 2017 stemmer GAHK om de to motiver. Afstemningen bliver 18 stemmer til fordel for Splitvision og 4 stemmer for In Arcadia Ego.

*August*

Martin Bigum og GAHK holder møde med virksomheder Nielsen & Kromann, der har specialiseret sig i gavlmalerier. Efterfølgende er Nielsen & Kromann forbi GAHK flere gange for at tilse muren, tage mål til stillads mm. Nielsen & Kromann sender et tilbud. Derudover skal kunstnerhonoraret indregnes i budgettet.

*September 2016*

GAHK tager på udflugt til kunstmuseet Arken i Ishøj, der viser en stor soloudstilling med Martin Bigum.

*Oktober til december 2016*

Pernille og Sara er i London og begynder ansøgningsprocessen. Vi deler projektet op i hhv. ansøgning (motiveret tekst og budget) samt bilag. Det viser sig at være mere omfattende at skrive, redigere og visualisere en ansøgning, end vi umiddelbart havde tænkt.

*Januar til marts 2017*

Projektet fortsætter. Vi beder Martin Bigum skrive et brev om, hvorfor han gerne vil udsmykke GAHK. Derudover skriver vi en anbefaling fra bestyrelsen på GAHK, som bestyrelsesformanden skriver under på. Ansøgningen bliver færdig med følgende struktur:

* Ansøgning
* Budget
* Tidsplan (bilag 1)
* Brev fra Martin Bigum (bilag 2)
* Motiv projiceret på gavlen (bilag 3)
* Tilgængelighed (bilag 4)
* Udtalelse fra bestyrelsen (bilag 5)
* Tilbud fra Nielsen & Kromann (bilag 6)

Vi lægger mange kræfter i det grafiske design, så ansøgningen fremstår professionel og lækker.

Når vi sender ansøgningerne ud, retter vi fondens navn på hver enkelt ansøgning, så ansøgningen bliver henvendt til den konkrete fond.

*Pernille Hovgaard & Sara Eichel-Illum*