**Referat for fællesmøde på G.A.H.K.**

**Mandag den 30. november 2015**

**Kl. 19.30 i Spisesalen**

1. **Valg af dirigent**

Frederik Secher er valgt

1. **Valg af referent**

Emil Nørregaard er valgt

1. **Rumstationen informerer**
   * Status på værelsesrenovering

Det er gået rigtig godt med renovering af Brøns’ og Katjas værelser. Der bliver renoveret 2 værelser mere i næste AK-weekend

* + Stilleperiode fra tirsdag d. 1. december til 31. januar

Ingen fest i hverdagene og ingen fest efter kl. 22 i weekenderne.

1. **Selvsupplerende embedsgrupper informerer**
   * Repperne

Når noget bliver fikset af håndværkere, skal besked gives til repperne.

Problemer med kontor og kælder. Der bliver taget hånd om det.

Skal der hyres en kloakmand til at filme rørene, så problemet kan findes? Det bliver dyrt. Stemning: Yes

* + Indstillingen

Der er skrevet ud til ansøgere, at de skal vende tilbage i det nye år, fordi der er fyldt.

* + Køkkengruppen

Køkkengruppen er glad, der er god kommunikation med køkkenet.

Nye klinker, derfor der har været rod. Hylder skal op igen. Det bliver en håndværker, og Frederik Secher tager styring.

På det sidste har der været mange formiddagsvagter i udbud, er generelt blevet taget. Det ødelægger rutinerne, hvis de ikke bliver taget og lægger pres på Tina og Anne. Det store udbud skyldes bl.a. ekstra ferie.

Stempelkander og opvask: Stempelkander skal vaskes op i hånden, det kan vi blive bedre til.

Opvask i weekenden: Vi skal alle være med til at vaske op.

* + - 1. Toke: Der påmindes ofte, og der bør overvejes tiltag for at forbedre det.
      2. Sarah: Folk skal være bedre til at holde hinanden op på at tage opvasken. Tendens til at folk lader tingene stå.
      3. Husk at aftale, hvem der tager opvasken, når der laves mad i grupper i weekenden.

Julefrokost 19. december. Snaps er indkøbt. Medbring 1-2 pakker til en samlet pris på ca. 50 kr. til pakkeleg. Sidste tilmelding d. 11.

God dialog med dem, der ligger mest i minus mht. køkkenkrydser. Det er ikke okay at ligge under -10.

* + Netværksgruppen

Intet nyt

* + PR-gruppen

1 <3 GAHK T-shirts mm.: kan bestilles indtil d. 9. december, katalog er hængt op. Der er 50 kr. i rabat, og der kan komme mere rabat alt efter hvor meget, der bestilles.

Der laves ikke så meget PR lige nu, da der ikke skal optages nye alumner pt.

* + Pylongruppen

Ikke til stede

* + Regnskabsgruppen

Abonnementsordning til hele bønner: De faste priser pr. kande kører i 3-4 måneder for at se, om det løber rundt. Herefter tilpasses priserne, og det vurderes, om abonnementsordningen skal genindføres.

* + - 1. Hvis det skal under madordningen, svarer det til at hæve alumnekontingentet, og det skal alle være enige om.
      2. Bekymring om, at abonnementsordningen giver anledning til større svind.

1. **Andre embedsgrupper informerer**
   * Legatgruppen

Der er ikke søgt nogen legater. Der er blevet brugt tid på at rense ud i GAHK-Hjernen, mails, dokumenter osv. Der er ikke blevet formidlet legat-viden videre til nye legatgrupper i mange år, og en del viden er gået tabt. Det hele er blevet komprimeret ned til et enkelt dokument.

Excel-ark med relevante legater er opdateret.

Der er udformet et brev fra bestyrelsesformanden, Jakob, om, hvor meget kollegiet er værd og hvor meget vi laver. Forhåbentlig kan det give ansøgningerne mere pondus.

Domus Medica er kontaktet, for at lave noget ved muren ind til dem. Svar afventes.

Lydisolering af printerrum, kunst og andet bliver kigget på.

Overvejelser om der skal indføres en oversidder i legatgruppen til næste periode.

1. **Diskussion vedr. streglister og svind**

Frederik: Der er svind på mange streglister fx vask, mælk, gæster osv. Det er piv-ringe – er der forslag til hvad der kan gøres ved det?

Kaare: Forslag om økonomisk binding ved reservation af vasketid.

Toke: Behov for kulturændring, så man betaler, før man bruger. Anne: Rart at man ikke er bundet af sin booking tid, kan ske at man ikke når det.

Ida: Problemer, med at man glemmer at strege, kan afhjælpes ved at placere streglisterne mere åbenlyst.

Marilene: Forslag om skilte-kampagne.

Sarah: Bindende betaling ved vaskebooking risikerer at straffe alle, hvis tiderne forsinkes.

1. **Forslag vedr. manglende køkken- og AK-krydser ved Sara R.**

Sara R: Forslag i ankebogen om, hvad vi gør med folk, der har meget minus i køkken- og AK-krydser:

Køkkengruppen hiver fat i folk, når man er under -10 krydser. Det skal ikke blive tvang. Hvis der ikke sker noget efter det, skal køkkengruppen have bemyndigelse til at skrive personen på en gang om ugen.

AK-gruppen kontakter efter hver AK-weekend dem, der har -10 AK-krydser, om hvilke projekter de vil lave ellers skal AK-gruppen have beføjelse til at skrive folk på (men koordinere med hvornår folk kan).

**Diskussion vedr. køkken-krydser:**

Køkkengruppen: Vil gerne undgå at være ”straffere” og er ikke meget for at pådutte krydser af frygt for, at man ikke føler samme ansvar for at møde til vagten. Møder vagten ikke op, står man i et nyt problem. Forslag: Negativt loft på – 20, som ”*slet* ikke er okay”, der skal herefter indgives skriftligt klage til inspektionen og advarsel.

Katrine: Der er tidligere blevet indført økonomisk straf for underskud, når man flytter ud.

Toke: Tror ikke det hjælper at dreje i en retning, hvor vi tager hårdere midler i brug. Der bruges meget energi på det, det er blevet gjort af tidligere inspektioner. Det handler om kulturændring. Når man flytter ind, skriver man under på, at man lægger et arbejde i kollegiet. Hvis man ikke er i stand til at planlægge 2 timer i 3 uger bliver det svært at bo på GAHK.

Anne: Vi skal være bedre til at italesætte det for nye, så folk ved hvad de går ind på. Det bliver mere politi til køkkengruppen, og det bliver ikke særlig fedt at sidde i køkkengruppen.

Mathilde: Det er ikke de nye der er problemet, det nok noget man glemmer jo længere tid man bor her.

Sarah EI: Politi rolle kan være nødvendig, fordi behovet er ikke forkert. Man kan godt indføre en bundlinje, samtidig med at man forbedrer kulturen omkring det.

William: Det er ikke noget nyt, at folk er i minus. Skyldes måske, at der ikke er faste regler for, hvad man skal opnå, og det først er ved udflytning, at der er konsekvenser. Det er op til køkkengruppen, hvilken retning man vil.

Sara R: Det er ikke den fedeste måde med en hårdere linje, men hvis kulturen ikke ændres, kan det være en god ide med en bundlinje for, hvor mange krydser man kan få.

Marilene: Man kan overveje at indføre afregning efter ca. halvt GAHK-liv, så det ikke kun bliver afregning ved udflytning. Erfaring med at det ikke fungerer godt ved at skrive folk på. Hvis folk ikke vil, vil de ikke. Det er også anstrengende hele tiden at skrive folk på

Jens: Ikke meget for økonomiske straffe, så man kan slippe med at betale sig fra det. Det er en virkelig nederen rolle at have, at skulle huske folk på deres negative krydser.

Jesper: Kulturen kan ændres, handler om at vende det tilbage på alumnerne og synliggøre det.

Stemningsafvejning

Er en grænse på -20 krydser en god idé?

For: stor klapsalve

Imod: mindre klapsalve

**Diskussion vedr. AK-krydser:**

Marilene: Der er få AK-weekender, så man kommer hurtigt bagud, hvis man ikke kan deltage her.

Katrine: 20 krydser virker også rimeligt her – det svarer til et år uden arbejde.

Esben: Bøder er et godt middel til at synliggøre, at det ikke er acceptabelt, når man flytter ud.

Toke: 20 krydser er en fin grænse. Inspektionen har ansvar for at tilse, at folk opfylder deres forpligtelser på kollegiet, og synliggøre problemet

Nicholas: Bøde ved manglende AK-krydser giver mening, da vedligeholdelsesarbejde koster penge, hvis ikke vi selv gør det.

Katrine: AK-krydser adskiller sig fra køkken-krydser ved at blive opgjort pr. periode, så det kan have stor betydning for ens status, hvornår man er flyttet ind.

Manuel: Det er ikke okay ikke at tage sine krydser, fordi man har travlt. Det er ikke så meget tid, man skal afsætte til det.

Toke: Mange mennesker under samme hus, skal forholde sig til at huset skal vedligeholdes. I fx andelsforeninger skal man betale, hvis man ikke er med til arbejdsweekend, derfor er bøde en god ide. Der kan indføres bøde pr. manglende kryds for hver periode. Underskuddet bliver stående, og hvis de ikke er blevet taget til næste periode, kan der komme en advarsel.

Victor: Det skal være en høj bøde, for at det har en effekt, ellers bliver det bare en afgift. Netop her er det oplagt med en kulturændring, for man hygger sig rigtig meget i AK-weekenden.

Sara R: Enig med Victor, men der skal måske stadig økonomisk straf til.

Esben: Skal det være en pris, skal det være det samme som for et køkkenkryds

Jesper: AK-krydser er ikke synlig for andre – det er køkkenkrydser. Det kunne være en ide at gøre dem synlige

Stemningsafvejning

Er en grænse på -20 krydser en god idé?

For: stor klapsalve

Imod: ét klap

Er en økonomisk straf en god idé?

Ca. 50/50 ved er for/imod

1. **Forslag vedr. udsmidning af mad ifm. aftenvagten søndag ved Sara R.**

Sara R: Har snakket med Tina om, om det er okay at sætte mad fra weekenden på madpakkehylden i stedet for at smide det ud.

Jens: Tina vil gerne begynde at datomærke mad fra fredag.

Nicklas: Smæk en dato på, når man har lavet mad og sætter det på køl.

Frederik: Rester, som skal gemmes, bør opbevares i Tupperware.

Jesper: Aftenvagten bør have frihed til at afgøre, hvad der er værd at gemme.

Forslag om tilføjelse til rengøringsbeskrivelsen:

Aftenvagten søndag må gemme mad fra fredag til søndag, hvis det markeres med dato og opbevares i bokse

For: 31 alumner

Imod: 0 alumner

Ligeglade: 1 alumner

1. **Eventuelt**

Anne: Der er bestyrelsesmøde (lukket) i morgen, så de kommer på besøg i morgen aften kl. 17.

William: Der er åbnet ”Yum Yum noodle shop”, koster 5 kr. og der kan betales med mobilepay

Andreas: Ølkælderen vil gerne informere om, at det går godt. Har udsendt første regning, der var rigtig i første hug. Skaber et overblik over hvor meget ting koster, og kan evt. gøre tingene billigere.